รีดภาษี1.9ล้านล้าน
ปีงบประมาณ 2561 สรรพากรตั้งเป้าจัดเก็บภาษี 1.92 ล้านล้าน อ้างเศรษฐกิจขยายตัว
2 ก.ย. 2560

ปีงบประมาณ 2561 สรรพากรตั้งเป้าจัดเก็บภาษี 1.92 ล้านล้าน อ้างเศรษฐกิจขยายตัวนายประสงค์ พูนธเนศ อธิบดีกรมสรรพากร เปิดเผยว่า งบประมาณปี 2561 กรมสรรพากรมีเป้าหมายในการเก็บภาษีให้ได้ 1.92 ล้านล้านบาท ตามภาวะเศรษฐกิจที่จะขยายตัวดีขึ้นต่อเนื่อง ซึ่งการเก็บภาษีไม่น่าเป็นห่วงและมั่นใจว่าจะได้ตามเป้าหมายที่ตั้งไว้สำหรับการเก็บภาษีของกรมสรรพากร 10 เดือนแรกของปีงบประมาณ 2560 มีจำนวน 1.4 ล้านล้านบาท โดยทั้งปีคาดว่าจะเก็บภาษีได้ 1.86 ล้านล้านบาท เพราะการเก็บภาษีเงินได้นิติบุคคลสูงกว่าเป้าหมาย เนื่องจากเอกชนเริ่มมีกำไรจากการขยายการลงทุนเพิ่มในโครงการลงทุนของรัฐ ทั้งเขตระเบียงเศรษฐกิจภาคตะวันออก (อีอีซี) โครงการรถไฟฟ้า และโครงการขนาดใหญ่อื่นๆ นายประสงค์ กล่าวอีกว่า กรมได้เพิ่มประสิทธิภาพการเก็บภาษีอย่างต่อเนื่อง โดยเฉพาะการเก็บภาษีมูลค่าเพิ่ม โดยตั้งแต่วันที่ 1 ก.ย. 2560 จะดำเนินคดีอาญากับผู้ประกอบการที่ใช้ใบกำกับภาษีปลอมอย่างเข้มงวด หากมีหลักฐานว่าใช้ใบกำกับภาษีปลอม 1 ใบ ก็จะดำเนินคดีอาญาโทษจำคุก 7 ปีทันที นอกจากนี้ ยังยกเลิกระเบียบกรมสรรพากรที่ใช้มา 10 ปี ที่ผู้ใช้ใบกำกับภาษีปลอมไม่เกิน 75% ของใบกำกับภาษีทั้งหมด และมาชำระภาษีให้ครบจะไม่ถูกดำเนินคดีอาญา มาเป็นให้ถูกดำเนินคดีอาญาทันทีเช่นกัน เพราะไม่เช่นนั้นผู้ประกอบการก็จะใช้ช่องทางนี้ใช้ใบกำกับภาษีปลอม “กรมจะเปิดเว็บไซต์และไลน์ของกรมให้ประชาชนและผู้ประกอบการแจ้งเบาะแสการใช้ใบกำกับภาษีปลอม เพื่อให้กรมสรรพากรดำเนินคดีอาญากับผู้กระทำผิด เพราะปัญหานี้มีมาตั้งแต่ปี 2535” นายประสงค์ กล่าวอธิบดีกรมสรรพากร กล่าวว่า การออกกฎหมายเก็บภาษีจากผู้ประกอบการธุรกรรมอิเล็กทรอนิกส์ (e-Business) เช่น เฟซบุ๊ก กูเกิล ยูทูบ และไลน์ ยังอยู่ระหว่างการสรุปรายละเอียดชี้แจงข้อเสนอแนะจากการทำประชาพิจารณ์ เนื่องจากมีผู้แสดงความคิดเห็นเข้ามามาก ทางกรมต้องสรุปและชี้แจงทุกความเห็นก่อนจะส่งให้กระทรวงการคลังพิจารณา เพื่อเสนอให้คณะรัฐมนตรีเห็นชอบ ซึ่งยังไม่สามารถดำเนินการได้ทันภายในเดือน ก.ย.นี้ ขณะที่การตรวจและอายัดทรัพย์ นายทักษิณ ชินวัตร อดีตนายกรัฐมนตรี หลังจากไม่ยอมชำระภาษีจากการซื้อขายหุ้นเมื่อปี 2549 รวมภาษีและค่าปรับจำนวน 1.7 หมื่นล้านบาท เป็นเรื่องที่สรรพากรภาค 3 ดำเนินการอยู่ และได้รายงานความคืบหน้าให้กรมสรรพากรรับทราบ ซึ่งถือเป็นการทำงานตามปกติ ไม่ได้เลือกปฏิบัติรายใดรายหนึ่งเป็นพิเศษนายประสงค์ กล่าวด้วยว่า กรมสรรพากรเตรียมทำ E-Stamp เพื่อให้ผู้ประกอบการสามารถใช้และชำระค่าอากรแสตมป์ผ่านระบบอิเล็กทรอนิกส์ จากที่ปัจจุบันต้องซื้ออากรแสตมป์ที่กรมสรรพากร ซึ่งจะทำให้เกิดความสะดวกในการทำธุรกรรมมากขึ้น ขณะเดียวกันกรมสรรพากรก็จะทำคิวอาร์โค้ดของกรมสรรพากร เพื่อให้ผู้ชำระภาษีสามารถสแกนคิวอาร์โค้ด ชำระภาษีทั้งแบบรายเดือนและภาษีประจำปีได้สะดวกมากขึ้นด้วย